1. ปัจจัยความเสี่ยง

บริษัท ผลิตไฟฟ้า จำกัด (มหาชน) หรือเอ็กโก
เห็นความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น และเพื่อความมั่นใจว่า
กลุ่มเอ็กโกมีระบบจัดการบริหารความเสี่ยงที่ครอบคลุมทั้งองค์กรอย่างมีประสิทธิผล
คณะกรรมการบริษัทจึงมอบหมายให้คณะกรรมการตรวจสอบทำหน้าที่กำกับดูแลนโยบายและแนวทางการบริหารความเสี่ยงของกลุ่มเอ็กโก
และให้ฝ่ายบริหารปฏิบัติตามนโยบายและรายงานต่อคณะกรรมการตรวจสอบและคณะกรรมการบริษัท

ในระดับของฝ่ายบริหารนั้นจัดให้มีคณะกรรมการบริหารความเสี่ยงซึ่งประกอบด้วยผู้บริหารระดับสูงของเอ็กโก
และกรรมการผู้จัดการของบริษัทย่อย โดยมีกรรมการผู้จัดการใหญ่เป็นประธาน นอกจากนั้น
โรงไฟฟ้าระยอง บริษัท ผลิตไฟฟ้าขนอม จำกัด และ บริษัท เอ็กโก เอ็นจิเนียริ่ง แอนด์ เซอร์วิส
จำกัด ได้จัดให้มีคณะกรรมการบริหารความเสี่ยงด้วยเช่นกัน เพื่อให้ความมั่นใจว่า
มีการบริหารจัดการความเสี่ยงของแต่ละบริษัทอย่างเพียงพอและเหมาะสม

กลุ่มเอ็กโกกำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยง
ที่จัดทำขึ้นเพื่อสร้างความเข้าใจให้แก่พนักงาน
และใช้เป็นแนวทางบริหารความเสี่ยงทั่วทั้งกลุ่มเอ็กโก

สำหรับเหตุการณ์น้ำท่วมในพื้นที่ภาคกลางและกรุงเทพมหานคร นั้น
ไม่มีผลกระทบกับการผลิตกระแสไฟฟ้าและกระบวนการทำงานของกลุ่มเอ็กโก
ซึ่งจะได้กล่าวในรายละเอียดของบทความนี้

สำหรับความเสี่ยงสำคัญที่มีผลกระทบต่อกลุ่มเอ็กโก และวิธีการป้องกันความเสี่ยง สรุปได้ดังนี้

1. ความเสี่ยงของการลงทุน

เอ็กโกลงทุนในธุรกิจผลิตไฟฟ้าและมีรายได้หลักมาจากเงินปันผลในบริษัทย่อยและบริษัทร่วมทุนซึ่งผลิตและจำหน่ายขายกระแสไฟฟ้าภายใต้สัญญาซื้อขายกระแสไฟฟ้าระยะยาว
โดยตามแผนกลยุทธ์ของเอ็กโกนั้นจะมีการลงทุนในโครงการใหม่อย่างต่อเนื่อง
ซึ่งการพัฒนาโครงการใหม่นั้นอาจมีความเสี่ยงจากปัจจัยแวดล้อมในการพัฒนาโครงการต่างๆ
ที่จะทำให้เอ็กโกไม่บรรลุเป้าหมายที่กำหนดไว้ ดังนี้

1.  ความเสี่ยงของการลงทุนโครงการใหม่

เอ็กโกมีแผนธุรกิจที่จะขยายการลงทุนให้เกิดความเจริญเติบโตอย่างต่อเนื่อง
โดยกำหนดโครงการลงทุนที่สำคัญในแผนการลงทุนในแต่ละปีทั้งการลงทุนในประเทศและต่างประ
เทศ เพื่อให้สามารถจัดสรรทรัพยากรได้อย่างเหมาะสม
หากเอ็กโกไม่สามารถลงทุนในโครงการใหม่ ไม่ว่าจะเป็นโครงการประเภท Green Field หรือ
Acquisition จะส่งผลต่อการเจริญเติบโตของเอ็กโกในระยะยาว
และจะทำให้มีรายได้จากโครงการใหม่เข้ามาทดแทนไม่ทันกับรายได้จากโรงไฟฟ้าปัจจุบันที่อยู่ในช่วงของโครงสร้างรายได้ที่ลดลง

อย่างก็ตามในการลงทุนแต่ละโครงการนั้นมี
ปัจจัยเสี่ยงทั้งจากสภาพแวดล้อมและจากตัวโครงการเอง
ซึ่งอาจมีสาเหตุมาจากความไม่แน่นอนของปัจจัยต่างๆ
ซึ่งเกิดขึ้นเป็นประจำตามแต่ลักษณะของโครงการและการแข่งขันทางธุรกิจ

เพื่อที่จะดำเนินการให้บรรลุวัตถุประสงค์ตามแผนงาน หน่วยงานพัฒนาธุรกิจได้ตระหนักถึงปัจจัยต่างๆ
ที่เกี่ยวข้อง เช่น นโยบายเศรษฐกิจ การเมืองและสังคมของประเทศที่ไปลงทุน
ภาวการณ์ทางเศรษฐกิจ อุตสาหกรรม ต้นทุนทางการเงิน ต้นทุนเครื่องจักรอุปกรณ์และการก่อสร้าง
รวมทั้งมาตรการการปฏิบัติตามข้อกฎหมายที่เกี่ยวข้องและเพื่อป้องกันผลกระทบต่อสิ่งแวดล้อม ชุมชน
และ สุขภาพของประชาชน

ทั้งนี้ เอ็กโกได้จัดทำมาตรการป้องกันและลดความเสี่ยงในการทำธุรกิจ อาทิ
การวิเคราะห์ข้อมูลพื้นฐานของประเทศที่เป็นเป้าหมายในการลงทุน เช่น
แผนพัฒนากำลังการผลิตไฟฟ้า โครงสร้างไฟฟ้า โครงสร้างภาษี เป็นต้น
การวิเคราะห์ข้อมูลของโครงการ เช่น ปัจจัยที่ใช้ในการผลิตกระแสไฟฟ้า
เพื่อนำมาศึกษาความเป็นไปได้ และ ประเมินความเหมาะสมของการลงทุน
โดยคำนึงถึงต้นทุนการดำเนินงาน และราคาที่จะสามารถแข่งขันได้

อย่างไรก็ตาม นอกจากการประเมินความเหมาะสมของโครงการแล้ว
เอ็กโกกำหนดกระบวนการสอบทานและกลั่นกรองการลงทุน จากคณะกรรมการบริหารจัดการบริษัท
ผลิตไฟฟ้า จำกัด (มหาชน) ซึ่งประกอบด้วยผู้บริหารระดับสูง และ คณะกรรมการการลงทุน
ซึ่งเป็นคณะกรรมการชุดย่อยของคณะกรรมการบริษัท
เพื่อให้มั่นใจว่าได้พิจารณาความเสี่ยงโดยรอบคอบและมีมาตรการต่างๆ เพียงพอที่จะป้องกัน หรือ
ลดความเสี่ยงสำคัญ รวมทั้งการพิจารณาเงื่อนไขของหนังสือสัญญาระหว่างผู้ร่วมลงทุนที่จำเป็น เช่น
นโยบายเงินปันผล สิทธิในการเข้าตรวจสอบ
เป็นต้นก่อนที่จะนำเสนอคณะกรรมการบริษัทเพื่อพิจารณาต่อไป

2.  ความเสี่ยงของโรงไฟฟ้าที่กำลังดำเนินการผลิต

    1.  ความเสี่ยงจากการไม่ได้รับผลตอบแทนจากการลงทุนตามเป้าหมาย

เอ็กโกมีหน้าที่ในการกำกับดูแล บริหาร จัดการ การลงทุนของเอ็กโก
เพื่อให้ได้รับผลตอบแทนจากการลงทุนตามที่คาดไว้ หากกิจการที่ไปลงทุนมีผลประกอบการไม่ดี
เอ็กโกจะไม่ได้รับผลตอบแทนตามที่คาดไว้
จึงจำเป็นต้องมีกลไกที่ดีและมีประสิทธิภาพในการกำกับดูแลทรัพย์สินที่ลงทุนไว้
สำหรับมาตรการเพื่อป้องกันความเสี่ยงในเรื่องนี้ ได้แก่

-   กำหนดนโยบายในการบริหารสินทรัพย์
    และมอบหมายให้ผู้บริหารและพนักงานของกลุ่มเอ็กโกไปเป็นกรรมการหรือผู้บริหาร
    ในบริษัทย่อยและโครงการลงทุนในกรณีที่สามารถทำได้

-   การติดตามการดำเนินงานของสินทรัพย์ที่ได้ลงทุนไว้
    รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้

-   จัดทำรายงานต่อผู้บริหารระดับสูงและคณะกรรมการสม่ำเสมอเพื่อให้ดำเนินการปรับปรุงแก้ไขได้อย่างเหมาะสมทันเวลารวมทั้งในกรณีที่ผลการดำเนินงานไม่เป็นไปตามเป้าหมาย

-   ร่วมกับผู้ร่วมลงทุนในการเข้าตรวจสอบกิจการที่ลงทุนด้วยกัน
    เพื่อให้ความมั่นใจในความเพียงพอและมีประสิทธิผลของระบบการควบคุมภายในของกิจการที่ไปลงทุน

จากมาตรการข้างต้นจะช่วยให้เกิดความมั่นใจว่า
เอ็กโกจะได้รับผลตอบแทนจากการลงทุนตามเป้าหมายและจากผลการดำเนินงานในรอบปีที่ผ่านมาพบว่า
รายได้ของสินทรัพย์ดังกล่าวเป็นไปตามโครงสร้างรายได้ที่กำหนดไว้
ความเสี่ยงเรื่องนี้จึงมีโอกาสเกิดไม่มาก

1.  ความเสี่ยงจากการปฏิบัติการของโรงไฟฟ้า

เพื่อให้การผลิตกระแสไฟฟ้าได้ตามเงื่อนไขในสัญญาซื้อขายกระแสไฟฟ้าตลอดสัญญานั้น
โรงไฟฟ้ากลุ่มเอ็กโกอาจมีความเสี่ยงเกี่ยวกับการปฏิบัติการของโรงไฟฟ้าที่อาจทำให้ไม่เป็นไปตามสัญญา
สาเหตุของความเสี่ยงอาจเกิดจากการทำงานของบุคลากรและอุปกรณ์โรงไฟฟ้า
รวมทั้งการบริหารงาน ซึ่งความเสี่ยงจากการปฏิบัติการของโรงไฟฟ้าสรุปได้ ดังนี้

(1) ความเสี่ยงเกี่ยวกับประสิทธิภาพของโรงไฟฟ้า

กระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
ค่าความพร้อมจ่าย (Equivalent Availability Factor : EAF) ค่าอัตราการใช้ความร้อน
(Heat Rate) ซึ่งกำหนดไว้ในสัญญาซื้อขายกระแสไฟฟ้ากับ กฟผ.
หากโรงไฟฟ้าไม่สามารถรักษาประสิทธิภาพในการผลิตไว้ได้ เช่น
ถ้าระดับความพร้อมจ่ายต่ำกว่าที่กำหนดไว้อาจ ต้องเสียค่าปรับเป็นเงินให้แก่ กฟผ.
หรือในกรณีร้ายแรงอาจถูกยกเลิกสัญญาได้

สาเหตุของความเสี่ยงดังกล่าวอาจเกิดจากอายุการใช้งานของตัวโรงไฟฟ้า ทั้งนี้
โรงไฟฟ้าของเอ็กโกได้กำหนดนโยบายและการจัดการให้โรงไฟฟ้าแต่ละโรงมีการบำรุงรักษาอย่างสม่ำเสมอด้วยวิธีการที่เหมาะสมและเป็นมืออาชีพ
รวมทั้ง ผู้บริหารโรงไฟฟ้ายังคงเน้นในมาตรการต่างๆ
เพื่อให้ความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย
เพื่อป้องกันความเสี่ยงที่อาจเกิดขึ้น โดยมีมาตรการดังนี้

-   กำหนดปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า
    เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิดและพนักงานทุกคนจะมีส่วนร่วมในความรับผิดชอบ

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่องโดยช่างผู้ชำนาญงาน

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   นำระบบบริหารคุณภาพ (ISO 9001: 2000)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้ผลตามสัญญาซื้อขายกระแสไฟฟ้า

-   มีการพัฒนาความรู้ความสามารถของบุคลากรอย่างต่อเนื่อง

-   ด้วยการดำเนินการตามมาตรการข้างต้นอย่างสม่ำเสมอทำให้มั่นใจว่าโอกาสที่จะเกิดความเสี่ยงในเรื่องนี้ไม่มากนัก

(2) ความเสี่ยงจากการขาดแคลนน้ำดิบในการผลิตไฟฟ้า

ในกระบวนการผลิตกระแสไฟฟ้าของกลุ่มเอ็กโกจำเป็นต้องใช้น้ำดิบที่ผ่านกระบวนการบำบัดในเบื้องต้น
(water pretreatment) และ ผ่านกระบวนการกำจัดแร่ธาตุ (demineralization)
เพื่อนำไปใช้ในในระบบหล่อเย็น และ ใช้ในระบบหม้อไอน้ำ

ความเสี่ยงเรื่องการขาดแคลนน้ำดิบ จะส่งผลให้การผลิตกระแสไฟฟ้าหยุดชะงัก ขาดรายได้
หรืออาจเสียค่าปรับได้
ซึ่งสาเหตุของความเสี่ยงอาจมาจากการเปลี่ยนแปลงสภาพภูมิอากาศในบางปีอาจเกิดปริมาณฝนตกน้อยกว่าปกติหรือฝนไม่ตกต้องตามฤดูกาล
จนทำให้ไม่สามารถสำรองน้ำดิบในปริมาณที่เพียงพอรวมทั้งปริมาณการใช้น้ำในภาพรวมที่มากขึ้น
แต่โรงไฟฟ้าในกลุ่มเอ็กโกได้ดำเนินการตามมาตรการเพื่อป้องกัน
และลดความเสี่ยงเพื่อให้มีนำดิบเพียงพอต่อการผลิตกระแสไฟฟ้าอย่างต่อเนื่อง
โดยการบริหารจัดการแหล่งน้ำดิบที่มีให้มีปริมาณที่เพียงพอ การเพิ่มปริมาณการกักเก็บน้ำ
รวมทั้งกำหนดมาตรการการใช้น้ำให้เกิดประโยชน์สูงสุด
ด้วยการปฏิบัติตามมาตรการที่กำหนดทำให้การผลิตไฟฟ้าที่ผ่านมาไม่พบปัญหาการขาดแคลนน้ำดิบในการผลิต
ความเสี่ยงในเรื่องนี้จึงมีไม่มาก

(3) ความเสี่ยงจากการขาดแคลนเชื้อเพลิงในการผลิตไฟฟ้า

ในกระบวนการผลิตกระแสไฟฟ้าของกลุ่มเอ็กโกนั้น ปัจจัยเรื่องการขาดเชื้อเพลิง
จะส่งผลให้การผลิตกระแสไฟฟ้าหยุดชะงัก ขาดรายได้
หรืออาจเสียค่าปรับได้เช่นเดียวกับการขาดแคลนน้ำดิบซึ่งการวิเคราะห์ความเสี่ยงในปัจจุบัน
พบว่าเชื้อเพลิงที่อาจมีปัญหาคือถ่านหินและชีวมวล
ซึ่งอาจมีการขาดแคลนเนื่องจากจากความต้องการเชื้อเพลิงแต่ละประเภทมีมากขึ้นและราคาที่ผันผวน
สาเหตุอีกประการหนึ่งมาจากภัยธรรมชาติ เช่น น้ำท่วม
ที่จะส่งผลกระทบต่อปริมาณและคุณภาพเชื้อเพลิงได้

แม้ว่าการผลิตกระแสไฟฟ้าที่ผ่านมายังไม่พบการขาดแคลนเชื้อเพลิง
และความเสี่ยงในเรื่องนี้ไม่มากแต่ต้องเฝ้าระวัง
โรงไฟฟ้าในกลุ่มเอ็กโกได้ดำเนินการตามมาตรการเพื่อป้องกัน และลดความเสี่ยงเรื่องนี้
เพื่อให้ผลิตกระแสไฟฟ้าอย่างต่อเนื่องและในอนาคต
โดยแยกการดำเนินการตามประเภทของเชื้อเพลิงต่างๆ ดังนี้

-   โรงไฟฟ้าของกลุ่มเอ็กโกที่ใช้ก๊าซธรรมชาติเป็นเชื้อเพลิงในการผลิตกระแสไฟฟ้า
    (คิดเป็นสัดส่วนร้อยละ 54 ของรายได้ค่าขายไฟฟ้าของปี 2554)
    มีสัญญาซื้อขายเชื้อเพลิงระยะยาวที่แน่นอน กับ ปตท. เว้นแต่ โรงไฟฟ้าระยอง และ บฟข.
    ที่มี กฟผ. เป็นผู้ทำสัญญาซื้อขายเชื้อเพลิงตามที่กำหนดไว้ในสัญญาซื้อขายกระแสไฟฟ้า
    โดยได้กำหนดปริมาณและคุณภาพของก๊าซธรรมชาติที่นำมาเป็นเชื้อเพลิง และปัจจัยที่สำคัญอื่น ๆ
    ไว้ในสัญญาที่เกี่ยวข้องแล้ว การที่โรงไฟฟ้าในกลุ่มเอ็กโกมี ปตท. และ / หรือ กฟผ.
    เป็นผู้จัดหาเชื้อเพลิงนั้นทำให้โรงไฟฟ้าที่ใช้ก๊าซธรรมชาติเป็นเชื้อเพลิงหลักในการผลิตกระแสไฟฟ้ามีความเสี่ยงในเรื่องนี้น้อย

-   สำหรับโรงไฟฟ้าบีแอลซีพี โรงไฟฟ้าเคซอน ที่ใช้ถ่านหินเป็นเชื้อเพลงในการผลิตกระแสไฟฟ้า
    (คิดเป็นสัดส่วนร้อยละ 36 ของรายได้ค่าขายไฟฟ้าของปี 2554)
    มีสัญญาระยะยาวในการจัดหาและขนส่งถ่านหินโดยมีข้อผูกพันที่ผู้จำหน่ายจะต้องจัดหาถ่านหินในปริมาณและคุณภาพตามที่กำหนดไว้ในสัญญา
    ทั้งนี้ การบริหารเชื้อเพลิงสำรองคลังที่มีประสิทธิภาพก็เป็นมาตรการที่สำคัญอีกประการหนึ่ง
    ทำให้ความเสี่ยงในการขาดแคลนเชื้อเพลิงประเภทนี้น้อยเช่นกัน

-   นอกจากนี้การจัดหาจากผู้จำหน่ายรายอื่นเมื่อจำเป็นก็เป็นวิธีการหนึ่งที่ช่วยให้เกิดความมั่นใจว่าจะมีเชื้อเพลิงถ่านหินเพียงพอต่อการผลิตตลอดอายุสัญญาของโครงการ

-   สำหรับโรงไฟฟ้าของกลุ่มเอ็กโกที่ใช้เชื้อเพลิงประเภทชีวมวลได้แก่แกลบและเศษไม้ยางพาราเป็นเชื้อเพลิงในการผลิตกระแสไฟฟ้า
    (คิดเป็นสัดส่วนร้อยละ 2 ของรายได้ค่าขายไฟฟ้าของปี 2554)
    มีความเสี่ยงในเรื่องของปริมาณและราคาของเชื้อเพลิงที่ไม่คงที่เนื่องจากเป็นผลิตผลทางเกษตรกรรมและสามารถนำไปใช้งานอื่นได้ด้วยรวมทั้งไม่สามารถทำสัญญาซื้อขายเชื้อเพลิงในระยะยาวกับผู้ผลิตที่น่าเชื่อถือซึ่งมีอยู่น้อยรายได้
    ดังนั้นแนวทางในการป้องกันความเสี่ยงคือการสำรองปริมาณเชื้อเพลิงเพิ่มขึ้นรวมทั้งขยายพื้นที่ในการจัดหาเชื้อเพลิงด้วยซึ่งสามารถบริหารเรื่องของราคาได้ระดับหนึ่ง
    อย่างไรก็ตามตลาดเชื้อเพลิงประเภทชีวมวลยังคงเป็นตลาดของผู้ขาย
    แต่โอกาสที่จะเกิดผลกระทบต่อโรงไฟฟ้าของกลุ่มเอ็กโกค่อนข้างน้อย

(4) ความปลอดภัย อาชีวอนามัย สิ่งแวดล้อม และ สังคม

เอ็กโกตระหนักดีว่ากระบวนการผลิตกระแสไฟฟ้านั้น มีความเสี่ยงเรื่อง ความปลอดภัย อาชีวอนามัย
สิ่งแวดล้อม และ สังคม ซึ่งอาจจะส่งผลกระทบต่อความปลอดภัย สิ่งแวดล้อม
และคุณภาพชีวิตของพนักงานและชุมชนที่อยู่ใกล้เคียงโรงไฟฟ้า ซึ่งมีทั้งโรงไฟฟ้าที่ใช้ก๊าซธรรมชาติ
ถ่านหิน และ ชีวมวล เป็นเชื้อเพลิงในการผลิต
ซึ่งสาเหตุของความเสี่ยงอาจเกิดจากประสิทธิภาพของการผลิต
และมาตรการจัดการที่ไม่เพียงพอในเรื่องดังกล่าว
ฝ่ายบริหารจึงได้กำหนดมาตรการป้องกันผลกระทบในทางลบและลดโอกาสที่อาจเกิดขึ้น เช่น

-   ดำเนินการตามนโยบายด้านความรับผิดชอบต่อสังคมและสิ่งแวดล้อมของกลุ่มเอ็กโก

-   ดำเนินการตามคู่มือระบบจัดการความปลอดภัย อาชีวอนามัย และสิ่งแวดล้อม
    ที่ได้จัดทำขึ้นสำหรับกลุ่มเอ็กโกเพื่อเป็นแนวทางในการปฏิบัติงานและ ติดตาม ตรวจสอบ
    การปฏิบัติ

-   ดำเนินการตามคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   ติดตามข้อกฎหมายใหม่ และ ดำเนินการตามข้อกฎหมายที่เกี่ยวข้องในเรื่องนี้ที่ต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

ด้วยการดำเนินการตามมาตรการข้างต้นอยู่เป็นประจำทำให้มั่นใจว่าโอกาสที่จะเกิดความเสี่ยงในเรื่องนี้ไม่มากนัก

(5) ความเสี่ยงจากอุบัติเหตุ การต่อต้าน และ การก่อวินาศกรรม

ในการประกอบธุรกิจของเอ็กโกอาจมีความเสี่ยงจากอุบัติเหตุ ที่ส่งผลให้เกิดเพลิงไหม้
นอกจากนี้อาจมีความเสี่ยงที่จะเกิดจากการต่อต้านจากชุมชนหากกระบวนการผลิตก่อให้เกิดผลกระทบต่อชุมชน
ความเสี่ยงเหล่านี้อาจมีสาเหตุมาจากอายุการใช้งานของตัวโรงไฟฟ้า การปฏิบัติงานของบุคลากร
หรือ โรงไฟฟ้าอาจเป็นเป้าหมายของการก่อวินาศกรรม

ทั้งนี้ จากมาตรการที่มีอยู่และการเฝ้าติดตามสถานการณ์ แนวโน้มของความเสี่ยงในเรื่องนี้ไม่มาก

ฝ่ายบริหารกำหนดมาตรการต่างๆ และให้ดำเนินการอย่างต่อเนื่อง
เพื่อเป็นการป้องกันและลดโอกาสในการเกิดความเสี่ยงดังกล่าว อาทิ

-   การเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

-   การบำรุงรักษาอุปกรณ์ต่างๆ ตามระยะเวลาที่กำหนดไว้เพื่อให้อุปกรณ์นั้นๆ
    สามารถทำงานได้อย่างมีประสิทธิภาพ

-   การสร้างความสัมพันธ์ต่อชุมชนรอบโรงไฟฟ้า อันจะก่อให้เกิดความเข้าใจที่ถูกต้องได้

-   การประสานงานกับหน่วยงานภาครัฐส่วนราชการท้องถิ่น ที่เกี่ยวข้อง

-   การกำหนดแผนการรักษาความปลอดภัย การติดตั้งอุปกรณ์ต่างๆ เช่น
    ระบบกล้องวงจรปิดรวมทั้ง การฝึกซ้อมเป็นประจำ

-   การจัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability
    เพื่อความมั่นใจว่าหากเกิดเหตุการณ์ที่ไม่คาดคิด
    ทรัพย์สินและบุคคลที่ได้รับความเสียหายจะได้ความคุ้มครองอย่างเพียงพอและเหมาะสม

-   ในปี 2554 ฝ่ายบริหารได้พิจารณาจัดทำ
    การประกันภัยเพื่อคุ้มครองความเสียหายจากความรุนแรง
    การขัดแย้งทางการเมืองและรวมถึงความเสียหายเกิดจากการกระทำของผู้ก่อการร้าย
    สำหรับโรงไฟฟ้าที่เอ็กโกถือหุ้นมากกว่าร้อยละ 50 รวมถึงอาคารสำนักงานที่นอร์ธปาร์ค และ
    บริษัท เอ็กคอมธารา ด้วย โดยจะให้มีผลในปี 2555 เป็นตันไป และ
    สำหรับโรงไฟฟ้าส่วนใหญ่ภายใต้กลุ่มของบริษัทร่วมทุนได้จัดทำประกันภัยจากการก่อการร้ายไว้แล้ว

3.  ความเสียงด้านการเงิน

    การลงทุนของกลุ่มเอ็กโกต้องใช้เงินลงทุนจำนวนมาก
    โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศจึงมี
    ความเสี่ยงจากความผันผวนของอัตราแลกเปลี่ยนและอัตราดอกเบี้ย
    โดยสาเหตุของความเสี่ยงดังกล่าวอาจเกิดจากโครงสร้างของรายได้และเงินกู้ไม่สอดคล้องกันและมีความเปลี่ยนแปลงของอัตราแลกเปลี่ยนและอัตราดอกเบี้ย
    ซึ่งหากแนวโน้มของการเปลี่ยนแปลงของอัตราแลกเปลี่ยนและอัตราดอกเบี้ยมีผลกระทบในทางลบต่อโครงสร้างของเอ็กโก
    จะส่งผลให้ผลประกอบการของกลุ่มเอ็กโกลดลง ดังนั้น
    แนวทางป้องกันและลดความเสี่ยงทางการเงิน มีดังนี้

    3.1 ความเสี่ยงจากความผันผวนของอัตราแลกเปลี่ยน

    กลุ่มเอ็กโกมีนโยบายป้องกันความเสี่ยงจากความผันผวนของอัตราแลกเปลี่ยนของโครงการลงทุนต่างๆ
    โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้และพยายามจัดการให้โครงสร้างระหว่างรายได้
    เงินกู้และ ค่าใช้จ่าย
    ในช่วงที่โรงไฟฟ้าเดินเครื่องแล้วมีสัดส่วนของสกุลเงินที่ใกล้เคียงกันมากที่สุด

    3.2 ความเสี่ยงจากความผันผวนของอัตราดอกเบี้ย

    กลุ่มเอ็กโกมีนโยบายที่จะป้องกันความเสี่ยงจากอัตราดอกเบี้ย และ
    ได้จัดทำหลักเกณฑ์การทำรายการป้องกันความเสี่ยงจากความผันผวนของอัตราดอกเบี้ยเพื่อปรับโครงสร้างทางการเงินของกลุ่มเอ็กโก
    ให้เหมาะสมเมื่อสภาวะตลาดเอื้ออำนวย โดยปิดความเสี่ยงจากความผันผวนของอัตราดอกเบี้ย
    เพื่อให้ได้ต้นทุนการเงินที่ต่ำ และ
    เพื่อบริหารความเสี่ยงจากความผันผวนของอัตราดอกเบี้ยโดยให้สอดคล้องกับสัญญาธุรกิจ ทั้งนี้
    การทำธุรกรรมดังกล่าวของกลุ่มเอ็กโก มิได้ทำเพื่อการเก็งกำไร
    แต่เป็นไปเพื่อให้การลงทุนมีประสิทธิภาพสูงสุด เช่น
    โครงสร้างของการกู้เงินควรสอดคล้องกับโครงสร้างของรายได้

จากมาตรการต่างๆ ที่เอ็กโก จัดทำขึ้น ทำให้ผลกระทบที่อาจเกิดจากความเสี่ยงในเรื่องนี้ไม่มากนัก

4.  ความเสี่ยงอื่นๆ

4.1 การดำเนินการทางธุรกิจหยุดชะงักอันเกิดจากอุทกภัย

เหตุการณ์อุทกภัยในปีนี้ไม่ได้ส่งผลกระทบกับกระบวนการผลิตไฟฟ้า หรือ
กระบวนการทำงานของกลุ่มเอ็กโก อย่างไรก็ตาม
เหตุการณ์อุทกภัยมีแนวโน้มการเกิดขึ้นบ่อยครั้งและมีความรุนแรงขึ้นในหลายพื้นที่ของประเทศ
ทำให้ภัยจากอุทกภัยนั้นเป็นเหตุการณ์ที่ต้องเฝ้าระวังต่อไป

สำหรับมาตรการที่กลุ่มเอ็กโกกำหนดขึ้น มีดังนี้

สำหรับอาคารเอ็กโก :

-   จัดทำขั้นตอนการปฏิบัติตามแผนป้องกันน้ำท่วมอาคาร ได้แก่
    การกำหนดหน้าที่และผู้รับผิดชอบที่ชัดเจน รวมทั้งหมายเลขโทรศัพท์สำหรับการติดต่อ

-   กำหนดมาตรการในการปิดระบบไฟฟ้า เพื่อป้องกันสูญเสียต่อชีวิต และ
    ความเสียหายที่จะเกิดขึ้นกับระบบงานอาคาร ระบบ งานคอมพิวเตอร์

-   จัดหาสถานที่สำรองสำหรับระบบงานด้านการสื่อสารไปยังผู้ให้บริการที่มีความน่าเชื่อถือและอยู่ในพื้นที่ที่มีความปลอดภัย
    เพื่อให้มั่นใจว่าเอ็กโกยังสามารถสื่อสารกับบุคคลภายนอก และ
    พนักงานให้ได้ทราบแนวทางปฏิบัติจากฝ่ายบริหาร
    สถานการณ์โดยรอบของอาคารเอ็กโกได้ตลอดเวลา

-   ร่วมมือกับพันธมิตรทางธุรกิจในการจัดสรรพื้นที่เป็นสำนักงานชั่วคราว

    สำหรับโรงไฟฟ้า :
    โรงไฟฟ้านั้นได้รับการออกแบบให้พื้นที่ของโรงไฟฟ้าอยู่ในพื้นที่สูงและมีการออกแบบระบบระบายน้ำที่ดี
    ทั้งนี้มาตรการที่ช่วยป้องกันการเกิดอุทกภัยที่ฝ่ายบริหารกำหนดไว้ เช่น

-   จัดให้มีเครื่องสูบน้ำไฟฟ้าในจำนวนเครื่องที่เหมาะสม

-   จัดทำแผนฉุกเฉิน ขั้นตอนการปฏิบัติ ในกรณีของการเกิดภัยจากธรรมชาติ เช่น อุทกภัย
    ซึ่งในแผนนั้นกำหนดหน้าที่ความรับผิดชอบของแต่ละหน่วยงาน ในพื้นที่ส่วนต่างๆ

-   การประกันภับโรงไฟฟ้าประเภท All Risk นั้นคุ้มครองผลกระทบจากการเกิดอุทกภัย

-   ติดตามข่าวพยากรณ์อากาศ และ ติดต่อกับหน่วยงานภาครัฐ
    เพื่อการดำเนินการตามแผนที่ได้เตรียมไว้

    อย่างไรก็ตาม ในช่วงเวลาที่ผ่านมานั้น กระบวนการผลิตกระแสไฟฟ้า และ
    การทำงานของกลุ่มเอ็กโกนั้นสามารถทำงานได้ตามปกติ ระบบงานสื่อสาร
    ระบบงานหลักนั้นสามารถใช้งานได้ตลอดเวลา